Hadau, Cymru RHAN 1 Rhagarweiniol Enwi, dod i rym, cymhwyso a dod i ben 1 1 Enw’r Rheoliadau hyn yw Rheoliadau Marchnata Hadau (Hybridiau Gwenith CMS) (Arbrawf Dros Dro) (Cymru) 2024 a deuant i rym ar 7 Hydref 2024. 2 Mae’r Rheoliadau hyn yn gymwys o ran Cymru yn unig. 3 Bydd y Rheoliadau hyn yn peidio â chael effaith ar ddiwedd 6 Hydref 2031. Dehongli 2 Yn y Rheoliadau hyn— ystyr “ yr arbrawf ” (“ the experiment ”) yw’r arbrawf dros dro a drefnir yn unol â’r Rheoliadau hyn; ystyr “ cyfranogwr ” (“ participant ”) yw person y rhoddir trwydded iddo; ystyr “ hybrid gwenith CMS ” (“ CMS wheat hybrid ”) yw hybrid o’r rhywogaethau planhigion Triticum aestivum, Triticum durum neu Triticum spelta a gynhyrchir drwy anffrwythlondeb gwrywol cytoplasmig; mae i “ marchnata ” (“ marketing ”) yr un ystyr ag a roddir yn rheoliad 2 o Reoliadau 2012; ystyr “ Rheoliadau 2012 ” (“ the 2012 Regulations ”) yw Rheoliadau Marchnata Hadau (Cymru) 2012 ; ystyr “ trwydded ” (“ licence ”), ac eithrio yn rheoliad 4(2)(d), yw trwydded a roddir o dan reoliad 3(3). RHAN 2 Yr arbrawf Diben a hyd yr arbrawf, a rhoi trwyddedau i gymryd rhan ynddo 3 1 Diben yr arbrawf, yn unol â rheoliad 21A(1) o Reoliadau 2012 , yw ceisio gofynion eraill ar gyfer ardystio hybridiau gwenith CMS a all fod yn fwy addas na’r gofynion a bennir yn Atodlen 2 i Reoliadau 2012. 2 Mae’r arbrawf yn para am gyfnod o saith mlynedd gan ddechrau â 7 Hydref 2024 a chan ddod i ben â 6 Hydref 2031. 3 Caiff Gweinidogion Cymru roi trwydded at ddiben cymryd rhan yn yr arbrawf i berson sy’n gwneud cais am drwydded yn unol â rheoliad 4(1) a (2). Cais am drwydded 4 1 Rhaid gwneud cais am drwydded yn ysgrifenedig i Weinidogion Cymru a chynnwys yr wybodaeth a bennir ym mharagraff (2). 2 Yr wybodaeth yw— a enw, rhif ffôn, cyfeiriad a chyfeiriad e-bost y ceisydd a, phan nad unigolyn yw’r ceisydd, enw’r unigolyn sydd i fod yn gyfrifol am gymryd rhan yn yr arbrawf, b yr amrywogaethau o hybridiau gwenith CMS y cynigir eu defnyddio yn yr arbrawf, c y rhanbarth neu’r rhanbarth arfaethedig y mae hybridiau gwenith CMS i’w tyfu ynddo, a d pan fo’n ofynnol i’r ceisydd fod â thrwydded ar gyfer marchnata hadau o dan reoliad 20 o Reoliadau 2012, rif y drwydded honno. 3 Caiff Gweinidogion Cymru gynnwys, fel amod mewn trwydded, fod rhaid i gyfranogwyr ailgyflwyno’r wybodaeth a bennir ym mharagraff (2) bob blwyddyn, ynghyd ag unrhyw amodau eraill y mae Gweinidogion Cymru yn ystyried eu bod yn briodol. 4 Rhaid i’r cyfranogwr gydymffurfio ag unrhyw amodau a bennir yn y drwydded. Cyfnod dilysrwydd trwydded 5 1 Yn ddarostyngedig i baragraffau (2) a (5) ac i reoliad 8, mae cyfnod dilysrwydd trwydded i gymryd rhan yn yr arbrawf yn dechrau ar y dyddiad dyroddi a bennir yn y drwydded ac yn dod i ben â 6 Hydref 2031. 2 Os yw trwydded y cyfranogwr yn pennu cyfnod dilysrwydd byrrach, mae’r drwydded yn peidio â bod yn ddilys ar ddiwedd y dyddiad a bennir yn y drwydded. 3 Os yw’r cyfranogwr yn bwriadu rhoi’r gorau i gymryd rhan yn yr arbrawf, rhaid iddo hysbysu Gweinidogion Cymru yn ysgrifenedig, gan bennu’r dyddiad y bydd yn rhoi’r gorau iddi. 4 Rhaid i’r dyddiad a bennir at ddiben paragraff (3) fod yn ddyddiad sy’n gynharach na’r dyddiad y byddai trwydded y cyfranogwr yn peidio â bod yn ddilys fel arall yn unol â pharagraff (1) neu (2). 5 Pan fo’r cyfranogwr yn hysbysu Gweinidogion Cymru ei fod yn bwriadu rhoi’r gorau i gymryd rhan yn yr arbrawf, mae trwydded y cyfranogwr yn peidio â bod yn ddilys ar ddiwedd y dyddiad a bennir yn yr hysbysiad y cyfeirir ato ym mharagraff (3). Effaith rhoi trwydded i gymryd rhan yn yr arbrawf 6 Mae’r Atodlen, sy’n gwneud addasiadau darfodol i gymhwyso Rheoliadau 2012 yn ystod cyfnod dilysrwydd trwydded, yn cael effaith mewn perthynas â chyfranogwr i’r graddau y mae’r ddarpariaeth yn ymwneud â hybridiau gwenith CMS a ddatblygir yn unol â’r drwydded. Amrywio amodau sydd wedi eu cynnwys mewn trwydded 7 1 Caiff Gweinidogion Cymru ar unrhyw adeg amrywio unrhyw un neu ragor o’r amodau sydd wedi eu cynnwys mewn trwydded drwy hysbysu’r cyfranogwr yn ysgrifenedig. 2 Rhaid i’r hysbysiad ysgrifenedig y cyfeirir ato ym mharagraff (1) nodi’r rhesymau dros yr amrywiad a’r dyddiad y mae i gael effaith. Dirymu trwydded neu ei hatal dros dro 8 1 Caiff Gweinidogion Cymru ddirymu trwydded neu ei hatal dros dro drwy hysbysu’r cyfranogwr yn ysgrifenedig os ydynt wedi eu bodloni bod cyfranogwr wedi— a cynnwys gwybodaeth anghywir mewn cais am drwydded o dan reoliad 4; b methu â chydymffurfio ag unrhyw ofyniad neu amod a osodwyd arnynt gan neu o dan unrhyw ddeddfwriaeth sy’n ymwneud ag iechyd planhigion ac sy’n gymwys o ran Cymru, gan gynnwys yn benodol— i rheoliad 9 neu 10, ii Deddf Amrywogaethau Planhigion a Hadau 1964, neu iii Rheoliadau 2012, fel y maent yn cael effaith o dan yr Atodlen; c methu â chydymffurfio â gofyniad neu amod o’r drwydded. 2 Rhaid i’r hysbysiad ysgrifenedig y cyfeirir ato ym mharagraff (1) nodi’r rhesymau dros ddirymu’r drwydded neu ei hatal dros dro a’r dyddiad y mae i gael effaith. 3 Yn dilyn achos o atal dros dro drwydded y cyfeirir ato ym mharagraff (1), caiff Gweinidogion Cymru, pan fyddant wedi eu bodloni ei bod yn briodol gwneud hynny, beidio ag atal dros dro y drwydded drwy hysbysu’r cyfranogwr yn ysgrifenedig am hyn, gan bennu’r dyddiad na fydd y drwydded wedi ei hatal dros dro mwyach. RHAN 3 Cadw cofnodion ac arolygu mangreoedd Rhwymedigaethau cofnodi ac adrodd sy’n ymwneud â’r arbrawf 9 Rhaid i gyfranogwr neu, pan nad unigolyn yw’r cyfranogwr, y person sy’n gyfrifol am gyfranogiad y cyfranogwr yn yr arbrawf, gadw cofnodion cywir ynghylch yr arbrawf mewn perthynas ag— a y cydrannau rhieniol sydd wedi eu defnyddio i greu hybrid gwenith CMS, b unrhyw newidiadau i’r wybodaeth a bennir yn rheoliad 4(2) ers i’r cais am drwydded gael ei wneud, ac c gwybodaeth sy’n ddigonol i berson rhesymol nodi— i holl gyflenwyr yr hadau sydd wedi eu defnyddio i greu hybrid gwenith CMS, ii unrhyw berson y mae hadau’r hybrid wedi eu cyflenwi iddo, a iii y person sy’n gyfrifol am ddatblygu a chynnal a chadw’r hybrid. 10 1 Rhaid i gyfranogwr neu, pan nad unigolyn yw’r cyfranogwr, y person sy’n gyfrifol am gyfranogiad y cyfranogwr yn yr arbrawf, hysbysu Gweinidogion Cymru yn ysgrifenedig am unrhyw newidiadau i’r wybodaeth a bennir yn rheoliad 4(2) ers i’r cais am drwydded gael ei wneud. 2 Rhaid i’r hysbysiad ysgrifenedig y cyfeirir ato ym mharagraff (1) gael ei roi o fewn y cyfnod o 30 o ddiwrnodau sy’n dechrau â’r dyddiad y digwyddodd y newid, neu’r dyddiad y dylai’r cyfranogwr fod wedi dod yn ymwybodol ohono’n rhesymol. RHAN 4 Marchnata ac ardystio Gweithdrefn ardystio 11 1 Caiff cyfranogwr wneud cais i Weinidogion Cymru o dan Reoliadau 2012, fel y maent yn cael effaith o dan yr Atodlen, i ardystio hadau hybrid gwenith CMS sydd wedi eu datblygu fel rhan o’r arbrawf. 2 Os yw Gweinidogion Cymru o’r farn bod y gofynion a bennir yn narpariaethau perthnasol Rheoliadau 2012 wedi eu bodloni, caiff Gweinidogion Cymru ardystio’r hadau hynny at ddiben rheoliad 8(a) o’r Rheoliadau hynny. Huw Irranca-Davies Y Dirprwy Brif Weinidog ac Ysgrifennydd y Cabinet dros Newid Hinsawdd a Materion Gwledig, un o Weinidogion Cymru 11 Medi 2024